b'\n_START_ARTICLE_\nTheodoros Jumalaton\n_START_PARAGRAPH_\nTheodoros (m.kreik. \xce\x98\xce\xb5\xcf\x8c\xce\xb4\xcf\x89\xcf\x81\xce\xbf\xcf\x82, n. 335\xe2\x80\x93260 eaa.) oli antiikin kreikkalainen kyrenel\xc3\xa4iseen koulukuntaan kuulunut filosofi. H\xc3\xa4nen liikanimens\xc3\xa4 oli Theodoros Jumalaton (\xce\x98\xce\xb5\xcf\x8c\xce\xb4\xcf\x89\xcf\x81\xce\xbf\xcf\x82 \xe1\xbd\x81 \xe1\xbc\x84\xce\xb8\xce\xb5\xce\xbf\xcf\x82), koska h\xc3\xa4n kielsi jumaluudet. Jotkut kutsuivat h\xc3\xa4nt\xc3\xa4 itse\xc3\xa4\xc3\xa4n ivallisesti "Jumalaksi"._NEWLINE_Theodoros oli ylh\xc3\xa4ist\xc3\xa4 syntyper\xc3\xa4\xc3\xa4 ja kotoisin Kyrenest\xc3\xa4. Diogenes Laertioksen mukaan h\xc3\xa4n oli Annikeriksen ja dialektikko Dionysioksen oppilas. H\xc3\xa4net ajettiin pois kotikaupungistaan poliittisista syist\xc3\xa4, mink\xc3\xa4 seurauksena h\xc3\xa4n muutti Ateenaan._NEWLINE_Theodoros oli julkiateisti ja kielsi kaikki jumalia koskevat uskomukset, kirjoittaen aiheesta mm. teoksen Jumalista. N\xc3\xa4m\xc3\xa4 n\xc3\xa4kemykset ovat ilmeisesti vaikuttaneet Epikurokseen. Epikuros ei kuitenkaan kielt\xc3\xa4nyt jumalten olemassaoloa t\xc3\xa4ysin, ainoastaan heid\xc3\xa4n kiinnostuksensa ihmisi\xc3\xa4 kohtaan._NEWLINE_Lopulta Theodoroksen filosofiset ja moraaliset mielipiteet saivat aikaan skandaalin. H\xc3\xa4net haastettiin areiopagin eteen ja karkotettiin my\xc3\xb6s Ateenasta. Lopulta h\xc3\xa4n vet\xc3\xa4ytyi takaisin Kyreneen.'